Russian Woman

«Russian Woman», russisk tittel: «Русская женщина» (norsk transkripsjon: Russkaja zjensjtsjina, russisk kvinne), er en sang fra 2021 som fremføres av den russisk-tadsjikiske musikeren Manizja. Den ble spilt offentlig første gang 8. mars 2021 og utgitt 19. mars samme år. Sangen var Russlands bidrag til Eurovision Song Contest 2021 i Rotterdam i Nederland, der den endte på en niendeplass i finalen.

Om sangen 
Sangen var ett av tre bidrag som deltok i den russiske nasjonale finalen i forkant av Eurovision Song Contest 2021. Finalen ble arrangert av den russiske kringkasteren Pervyj kanal og ble sendt direkte mandag 8. mars 2021. I finalen fremførte Manizja sangen med sin russiske tittel og fikk flest stemmer av seerne med 39,7 prosent. Som vinner av den nasjonale finalen ble «Russian Woman» Russlands bidrag til Eurovision. 

Sangen er skrevet av Manizja selv, med produksjonshjelp fra de to israelske låtskriverne Ori Avni og Ori Kaplan. Sangen ble første gang fremført under den nasjonale finalen som ble sendt samme dag som den internasjonale kvinnedagen. Manizja skrev sangen under en turné nøyaktig ett år tidligere.

Manizja sier «Russian Woman» handler om transformasjonen av kvinners selvbevissthet i Russland de siste par århundrene: «En russisk kvinne har gjort en utrolig reise fra bondehytte til stemmerett, fra fabrikker til romskip. Hun har aldri vært redd for å stå imot stereotypier eller å ta ansvar».

Kritikk rundt bidraget 
Etter seieren i den russiske finalen ble både sangen og artisten møtt med kritikk fra enkelte hold i Russland. Blant annet ble tadsjikisk-fødte Manizja beskyldt for ikke å være russisk nok. Hun fikk samtidig kritikk for å synge på russisk, noe som ble ansett for å redusere Russlands vinnersjanser i Eurovision Song Contest. Hun fikk sterk støtte fra en rekke kjente russiske kjendiser og sangere, og hun valgte selv å møte kritikken ved å legge ut en sarkastisk video på sosiale medier.

Deler av den konservative russiske pressen mente sangen «krenker verdigheten til russiske kvinner og bryter nasjonal harmoni». Flere politikere og artister tok også til orde for at bidraget og artisten burde byttes ut med en annen; blant annet ble Manizja beskyldt for å støtte «anti-russiske» verdier gjennom å promotere kvinners rettigheter og støtte LHBT-samfunnet. Etter press fra det konservative tidsskriftet Veteranskie Vesti ble Etterforskningskomiteen i Russland koblet inn i saken for å undersøke teksten i «Russian Woman». Komiteen kom imidlertid frem til at teksten ikke inneholdt noen «ulovlige uttalelser».

Eurovision Song Contest 
I Eurovision Song Contest hadde låten den engelske tittelen «Russian Woman» og ble fremført på både russisk og engelsk. Låten ble justert noe foran konkurransen, og den nye versjonen ble utgitt for salg og strømming 19. mars. 

Russland ble trukket til å delta i semifinale 1 av Eurovision Song Contest. Semifinalen ble arrangert i Rotterdam Ahoy i Nederland tirsdag 18. mai. Der endte sangen på tredjeplass med 225 poeng og kvalifiserte seg dermed til finalen lørdag 22. mai. I finalen var sangen det femte bidraget ut på scenen, og endte til slutt på en niendeplass med 204 poeng.

Utgivelseshistorikk

Studioversjon

Referanser 

 

Russiske sanger
Sanger fra 2021
Bidrag til Eurovision Song Contest 2021